stanford-oval/wikipedia huggingface dataset:
סת' מקפרלן

| --- | --- |

סת' מקפרלן, 2012
 לידה:  26 באוקטובר 1973 (בן 51) ארצות הברית קנט, קונטיקט, ארצות הברית
 שם לידה:  Seth Woodbury MacFarlane 
 מדינה:  ארצות הברית 
 תקופת הפעילות:  מ-1995
 עיסוק:  אנימטור, מלחין, תסריטאי, מפיק, שחקן, זמר ומדבב, "איש משפחה"/"אבא אמריקאי"/"המופע של קליבלנד" "טד"/"טד 2" "מיליון דרכים להתפגר" "האורוויל"
 מקום לימודים:  בית הספר לעיצוב רוד איילנד  בית ספר קנט 
 פרסים והוקרה:  פרס אמי לבידור בפריים טיים למדבב הטוב ביותר (2016)  פרס אמי לבידור בפריים טיים למדבב הטוב ביותר (2016)  פרס אמי לבידור בפריים טיים למדבב הטוב ביותר (2017)  פרס אמי לבידור בפריים טיים למדבב הטוב ביותר (2019)  פרס אמי לדיבוב הטוב ביותר (2000)  פרס הסרטים של ה-MTV לצמד הטוב ביותר על המסך (2013)  פרס האמי לבידור בפריים‑טיים על מוזיקה ומילים מקוריות יוצאות מן הכלל (2002)  כוכב בשדרת הכוכבים בהוליווד 
 פרופיל ב-IMDb
 חתימה:   
 
סת' וודבורי מק'פרלן (באנגלית: Seth Woodbury MacFarlane; נולד ב-26 באוקטובר 1973) הוא אנימטור, מלחין, במאי, תסריטאי, מפיק, שחקן, קומיקאי, זמר ומדבב אמריקאי, שהתפרסם בעיקר בזכות סדרות האנימציה הקומיות שיצר, "איש משפחה", "אבא אמריקאי" ו"המופע של קליבלנד", שבהן הוא מדבב חלק מהדמויות.
ביוגרפיה

מקפרלן נולד בעיר קנט שבקונטיקט שבארצות הברית. כבנם של אן (סייגר) ורונלד מילטון מקפרלן. הוא ממשפחה עם שורשים באזור ניו אינגלנד עוד מן המאה ה-17. אחד מאבות אבותיו היה ויליאם ברוסטר, כומר מנוסעי המייפלאואר. הוריו הכירו והתחתנו בבוסטון, ועברו להתגורר בקנט ב-1972. ב-1991 סיים את לימודיו בתיכון.
לאחר שסיים לימודי תיכון, המשיך ללמוד קולנוע, וידאו ואנימציה בבית הספר לעיצוב של רוד איילנד (אנ'), שם סיים תואר ראשון באומנות. בעת לימודיו פגש את שותפו לעתיד מאיש משפחה, מייק הנרי, שאחיו היה בן כיתתו של מקפרלן.
קריירה

כשחקן הופיע הופעות אורח במספר סדרות, בהן "בנות גילמור".
מקפרלן יצר והפיק את סדרת האנימציה האמריקאית "איש משפחה" – בה הוא מדבב דמויות ראשיות רבות: פיטר גריפין, סטואי גריפין, בריאן גריפין, גלן קווגמאייר וטום טאקר. "איש משפחה" הייתה מועמדת לכ-27 פרסי אמי ואף זכתה ב-8 מהם.
מקפרלן היה צריך לעלות על טיסה 11 של אמריקן איירליינס ב-11 בספטמבר 2001 אך פספס אותה. 45 דקות לאחר מכן התרסקה הטיסה לתוך המגדל הצפוני של מגדלי התאומים.
ב-2012 יצא לאקרנים סרטו הראשון, "טד", שבו הוא מדבב את דמותו של דב הצעצוע טד. ב-2014 ביים וכיכב בסרט "מיליון דרכים להתפגר".
מעת לעת נוהג מקפרלן לנאום באוניברסיטאות ברחבי ארצות הברית.
בשנת 2008 חתם על עסקה בשווי מאה מיליון דולר עם אולפני פוקס, שהפכה אותו למפיק וכותב הטלוויזיה היקר בהיסטוריה. בבעלותו חברת הפקות פרטית, "Fuzzy Door Productions".
בשנת 2012 יצא סרטו הקולנועי הראשו כבמאי, "טד", שם דיבב מקפרלן את דמותו של דובון הצעצוע, וכך גם בסרט ההמשך "טד 2". מקפרלן כתב לסרט הראשון את השיר "Everybody Needs a Best Friend", שקיבל מועמדות לפרס אוסקר לשיר המקורי הטוב ביותר.
בשנת 2017 שיחק לצד צ'נינג טייטום בקומדיה "לוגאן לאקי" של הבמאי סטיבן סודרברג. בסוף שנה זו עלתה לשידור סדרת דרמה-מדע בדיונית בשם "האורוויל" ברשת פוקס, שאותה יצר, כתב, הפיק וביים, ואף מככב בה בתפקיד הראשי.
כחלק מעסקה של מקפרלן עם אן-בי-סי יוניברסל, הוא עתיד לכתוב ולהפיק מיני-סדרה המבוססת על ספרו של הרמן ווק, "מלחמה וזיכרון".
בשנת 2025 שימש כתסריטאי ומפיק בסרט "האקדח מת מצחוק ½4: חוק הקשיחות" (אנ'), הרביעי בסדרת סרטי הקאלט "האקדח מת מצחוק".
חיים אישיים

הוא מתגורר בלוס אנג'לס
שבקליפורניה.
מקפרלן מגדיר עצמו כאתאיסט.
פילמוגרפיה נבחרת > קולנוע

הגריל של דייוויד הסלהוף – 2010
פיית השיניים – 2010
דירת המצוירים: סרט – 2010
טד – 2012
מיליון דרכים להתפגר – 2014
טד 2 – 2015
לשיר – 2016 (דיבוב)
לוגאן לאקי – 2017
פילמוגרפיה נבחרת > טלוויזיה

אבא אמריקאי (2005-)
האורוויל (2017)
בקול רם (2019)
איש משפחה
טד (2024) – דיבוב
ברוך מקוסוב

האוהל על קברו בבית הקברות היהודי בקוסוב
רבי ברוך מקוסוב (1720 - י"ג בחשוון תק"ם 1779), חי בדורו של הבעל שם טוב. היה רב ומקובל ופעל להפצת תורת הקבלה.
ביוגרפיה

רבי ברוך נולד לרבי אברהם מקוסוב, אחיו של רבי משה אב"ד קיטוב (כ"ו בטבת ה'תמ"ח - י"ז בשבט ה'תצ"ח) רבי ברוך קיבל תורה מפיו ואף מצטטו בספרו 'נחמד ונעים' כמה פעמים, "דודי החסיד המפורסם".
נישא לשרה.
נפטר בי"ג בחשוון תק"ם, ונקבר בקוסוב עירו, מצבתו השתמרה בשלמותה עד היום, לצד מצבת הרבנית.
רבי ברוך חי בתקופת הכרעתה הסופית של השבתאות, בה פעל משיח השקר יעקב פרנק. רבי ברוך פעל רבות להציל את לב ההמונים מהסחף, ונסע לשם כך על פני ערים עיירות וכפרים, שם נשא דרשות והתריע מפני פרנק וחבורתו, במסעותיו אלה הגיע למקומות מרוחקים מביתו כמו שאנו למדים על ביקוריו בעיר סעלישט הרחוקה:
"בעיר סעלישט גר הקצין הנכבד התורני המפורסם ר' מרדכי שטערן... ר' מרדכי הזמין גדולי ישראל לבקר את הפלך ולדבר על לבם לעוררם לתורה ועבודה... על פי הזמנתו רגיל היה רבי ברוך לבקר את ערי הפלך להלהיב הלבבות נגד הנוכל יעקב פראנק. הוא היה גם כן השליח ציבור בביתו של ר מרדכי שהתאספו שם בני ישראל ממקומות שונים להתפלל אצלו בימים הנוראים"
הרקע לכתיבת ספריו

הסיבה העיקרית שהביאה את לידתה וצמיחתה של כת השבתאים לפי מה שקבעו גדולי ישראל בדור ההוא הייתה, מה שהגשימו  הרבה מושגים בקבלה, ופירשו דברים נעלים ונעלמים כפשוטם. ש"צ בעצמו כתב ספר בקבלה בו סילף וגישם הרבה עניינים. אחריו בא תלמידו נחמיה חיון (המכונה נח"ש), וחיבר גם הוא ספרים בדרכו. המקובל רבי יוסף אירגאס יצא נגדו (בשנת תע"ה) למלחמה, בשני ספריו 'תוכחת מגולה' ו'הצד נחש', בהם הוכיח את סילופיו בענייני הקבלה. לבד מזאת חיבר רבי יוסף את ספרו 'שומר אמונים' (בשנת תצ"ו), אשר 'יבאר ויפרש בלשון צחה וברורה, מהות תורת הקבלה, יסודיה ועיניניה, עד שיאירו נתיבותיה גם לאלה שאין להם מושג בתורת הנסתר'.
רבי ברוך אשר היה אף הוא היה מתומכי פרסום תורת הקבלה וביאורה להמונים, הגה רבות בספר זה וראה בו צורך נחוץ להצלת הדור. עם זאת סבר שספר זה כבר לא נותן מענה הולם לדור החדש אשר אין לו כלל מושגים בקבלה, וזקוק לספר מורחב ומבואר יותר, אשר יקרב את ענייני הקבלה אל שכלם. על רקע זה חיבר את ספרו העיקרי יסוד האמונה (- על משקל השם שומר אמונים), אשר נכתב ונערך במתכונת השו"א, דהיינו בצורת ויכוח 'שואל ומשיב'. ואלו הם דברי ה'שואל' בשאלתו הראשונה:
"...והנה ספר שומר אמונים הנ"ל הרוה צמאוני קצת ונתקררה דעתי ע"י הספר הנחמד הלז אך עדיין לא יצא די חובתו שמהראוי היה לעומק דעתו ורוחב שכלו להעמיק שאלות רבות ולהשיב עליהם כי במקום שאמרו להאריך אינו רשאי לקצר"
ספריו

יסוד האמונה יסודות והקדמות לחכמת הקבלה.
עמוד העבודה ארבעה עשר דרושים ומאמרים, לבאר ענייני קבלה בדרך העבודה.
נחמד ונעים דרושים ומאמרים על התנ"ך ועל התלמוד בבלי.
רבי ברוך כתב את ספריו והכינם לדפוס, ואף נטל עליהם הסכמות מגדולי דורו, אך למעשה לא הודפסו בחייו. שני ספריו הראשונים יסוד האמונה ועמוד העבודה, נדפסו לראשונה בצ'רנוביץ שנת תרי"ד (74 שנים לאחר פטירתו), והודפסו בטעות כספר אחד בשם "עמוד העבודה", טעות שהשתרשה במשך דורות, וחזרה על עצמה בכל המהדורות, למרות שבהקדמתו לספרים כותב (לאחר שמפרט את תוכן החלק הראשון):
...וענין כל אלה הדברים וכיוצא בהם, נכנה בשם 'יסוד האמונה'. ואח"ז נבאר סדר עבודתנו לשמו יתברך...אלה הביאורים ועוד כהנה וכהנה ביאורים דוגמתן אשר לא אוכל לזכור כעת את כולפ בע"פ, אקרא בשם 'עמוד העבודה'. עד שחיבור שני הענינים יכללם השם הוי"ה ית"ש בר"ת שהוא י'סוד ה'אמונה ו'עמוד ה'עבודה...
אף ספרו 'נחמד ונעים' נדפס בטעות תחת השם 'יסוד האמונה' או 'יסוד התורה' או 'יסוד האמונה- נחמד ונעים'. שונה ספר זה מקודמיו, שאותו לא הכין לדפוס רבי ברוך בעצמו, אלא בניו ונכדיו מכתביו שהשאיר. הספרים יצאו לאור במהדורות רבות במשך השנים, ולאחרונה במהדורה מורחבת על ידי יעקב אהרן אילאוויטש בה נקראו שמות הספרים כבמקור (יסוד האמונה - ניו יורק תשס"ז. עמוד העבודה - ניו יורק תשס"ד. נחמד ונעים - ניו יורק תשס"ח).
השתייכותו לחסידות

אם כי אין הוכחה ברורה שרבי ברוך קיבל תורה מפי הבעש"ט, סביר להניח שבהיותו תלמיד וקרוב לדודו רבי משה, רעו ורבו של הבעש"ט, יצא לו להכיר את הבעש"ט ושיטתו. כמו כן נמצא בספריו רעיונות רבים שהתחדשו בבית מדרשה של החסידות, ובפרט חיבורו העיקרי 'יסוד האמונה' המיוסד על הבנת הצמצום שלא כפשוטו, נושא שעמד במוקד הוויכוח בין החסידים למתנגדיהם, ורבי ברוך נוקט בו עמדה חד צדדית וחריפה כדעת הבעש"ט, מה גם שספרו 'נחמד ונעים' המבאר הרבה ענייני קבלה בדרך העבודה, הוא רעיון שהתחדש בתורת החסידות, אשר צדיקיה עמלו 'לתרגם' את הספירות ושאר ענייני הקבלה ל'שפת' העבודה.
כמו כן מצטט רבי ברוך בספרו את המגיד ממזריטש, רבי מנחם מנדל מפרמישלן, רבי ליב פיסטינער, ורבי נחמן מקוסוב. וישנם השוואות ומקבילות רבות במאמרים ודברי תורה שהביא בספריו ונדפסו מאוחר יותר גם בספרי תלמידי המגיד ממזריטש. עוד נכון לציין כי רבי ברוך מצוטט בספרי חסידות כמו ספרי בעל התולדות ועוד.
היו שכתבו שרבי ברוך היה תלמידו של רבי מנחם מנדל מויטבסק אך קמו עוררים על נכונות עובדה זו, ויש שקבעו שהוא היה תלמידו של רבי מנחם מנדל מפרמישלן, אך גם על קביעה זו פקפקו חוקרים רבים, מה שמסתבר מאד בהתייחס להסכמתו של רבי מנדל לספרי רבי ברוך, שם לא מתארו כתלמיד אלא: "...והיה אתי עמי במחיצה אחת כמה ימים ואמר לי כמה דברים... ".
משפחתו

בנו הגדול רבי יוסף מגיד מישרים בעיר בוטשאן, על שמו נבנה בית הכנסת בבוטשאן שנקרא 'רבי יוסקי'ס שול'.
בנו רבי אברהם.
חתנו רבי אברהם כ"ץ גם הוא מגיד מישרים בבוטשאן, ממפיציה הראשונים של החסידות בחבל מרמרוש (נפטר ג' בתשרי תקע"ב או תקס"ט).
הערות שוליים

↑  היה רב- חבר של הבעש"ט, ורבי גרשון מקיטוב היה דיין בבית דינו
↑  מנוסח שער הספר ירושלים תשכ"ה
↑  כפי שמעיד בספרו
↑  חמש הסכמות קיבל בשנת תקכ"א בברוד ואחת בלבוב, ובשנת תקכ"ה נטל עוד ארבע הסכמות. עוד מההסכמות נלקחו על ידי בנו ונכדיו מאוחר יותר.
↑  דפוס יוזפוף תרמ"ד
↑  בהקדמת יסוד האמונה כותב: "ובעזרת הא-ל עוד ידי נטויה לכתוב ביאורים על מקצת מקומות בש"ס. יש מהם אמיתים ממש, ויש מהם קרובים לאמת ונראים אמיתים. ועל כמה דיבורים של רש"י בחומש. קצתם מפי עצמי וקצתם מה שלקטתי מפי סופרים וספרים. ומי יתן ואזכה שיתפרסמו ברבים."
↑  ראו הערה 4
↑  ראו בספר בוצינא דנהורא (מכתבים) מכתב מהבעל שם טוב אליו.
↑  נחמד ונעים, לקוטי אמרים אות צ"ז: המפורסם ר' בער מגיד. ושם אות קכ"ח: המפורסים מו"ה בער ממעזריטש.  ושלא בשמו: יסוד האמונה ב"ליקוטים" "זכה נוטל חלקו", מופיע באור תורה סימן תפ"ז
↑  'מוהר"ם מפרעמישלאן'
↑  'המגיד מקאלאמיי'
↑  'החסיד ר' נחמן מקאסוב'
↑  כמו: קדושת לוי (ואתחנן ד"ה או יבואר (השלישי)) ודגל מחנה אפרים (וירא ד"ה ויקרא שם) ועוד, יושר דברי אמת, אורח לחיים, ברית אברם ועוד.
↑  למשל מש"כ בנחמד ונעים, 'דרוש המחשבה' אות מ"ג. על מאחז"ל 'אותו היצה"ר העבירו מלבבכם' אשר נדפס אחר כך בכמה ספרי חסידות הראשונים ובתוכם צוואת הריב"ש, דרכי ישרים להרה"ק רמ"מ מפרעמישלאן זי"ע, אמרי אמת, אור אמת,  קדושת לוי ועוד, ממש אות באות (כנראה הייתה זו שיחה שהעתיקו הצדיקים כל אחד לעצמו ורבי ברוך היה הראשון שסדרה בספרו). ועד באותו דרוש אות מ"ד עיי"ש.
↑  תולדות יעקב יוסף (המקובל כספר הראשון בתורת החסידות) בפרשת צו: שמעתי בשם הרב ר' ברוך מוכיח. ובספר כתונת פסים פרשת ויקרא: שמעתי מן מוכיח אחד מוהר"ב.
↑  רבי אהרן וואלדען בשם הגדולים החדש, בערך רבי ברוך קאסווער. סדר הדורות החדש כב:. מליצי אש י"ג חשוון אות ש"מ. זיכרון צדיקים. ועוד.
↑  ראו באור יקרות חלק א' עמ' שט שכפי הנראה נתחלף לו גברא בגברא, שהרי ויטבסק היא ברוסיה, ואילו פרימשלאן אינה רחוקה מקוסוב, וביותר שאינו מזכירו כלל.
↑  יעקב אהרן אילאוויטש בהקדמתו ליסוד האמונה ניו יורק תשס"ז
| --- | --- |
בקרת זהויות :  NLI: 987007312051005171  GND: 1053385064  LCCN: nr97003431  VIAF: 2371744   WorldCat (עם VIAF): 2371744
בריחת הגר ולידת ישמעאל

"שרה מובילה את הגר אל אברהם", ציור מעשה ידי קספר נטשר
בריחת הגר ולידת ישמעאל הוא סיפור מקראי המופיע בספר בראשית, פרק ט"ז, ומתאר את מערכת היחסים הקשה בין הגר לשרי לאחר שהראשונה הרתה, את בריחתה של הגר והתגלות המלאך אליה במדבר, ולבסוף חזרתה לבית אברם כדי ללדת לו את ישמעאל.
הסיפור המקראי

שרי אשת אברם ביקשה מאברם שייקח את שפחתה, הגר, לאישה כדי הילד שייוולד ייחשב לה לבנה. לאחר שהגר נכנסה להריון, היא התחילה לזלזל בשרי. שרי התלוננה על כך בפני אברם, והוא התיר לה לנהוג בהגר לפי רצונה באומרו: ”עֲשִׂי-לָהּ הַטּוֹב בְּעֵינָיִךְ”. הכתוב מוסר כי ”וַתְּעַנֶּהָ שָׂרַי, וַתִּבְרַח מִפָּנֶיהָ”. בעקבות השינוי במעמדה של הגר, היא ברחה אל המדבר בנגב, בדרך שור. בהגיעה למקום המכונה באר לחי ראי, התגלה לפניה מלאך ה' והורה לה לשוב לבית גבירתה (שרי) ולהתענות תחת ידיה: ”וַיֹּאמֶר לָהּ מַלְאַךְ ה', שׁוּבִי אֶל גְּבִרְתֵּךְ, וְהִתְעַנִּי תַּחַת יָדֶיהָ”. המלאך הבטיח להגר ריבוי צאצאים, וסיפר לה על בנה אשר יוולד ושמו יהיה ישמעאל. הגר שבה לביתם של אברם ושרי וילדה את ישמעאל לאברם.
פרשנות

יש הרואים בסיפור על הגר וישמעאל סיפור על מתח וקנאה, הפותח פתח אל עולמה הפנימי של משפחת אברם[דרוש מקור].
פרשנות > עקרותה של שרה

יש המפרשים שמעמדה של שרי בבית אברם נפגע עצם היותה עקרה, ובבקשתה מאברם: "בֹּא נָא אֶל שִׁפְחָתִי, אוּלַי אִבָּנֶה מִמֶּנָּה", היא ביקשה להגן על זכויותיה כאישה הראשית. נראה ששרי נשענה על חוקים קדומים העוסקים בתא המשפחתי שהיו נהוגים באזור, ומופיעים אף בתעודות נוזי, על פיהם הילד שייוולד משפחתה, יחשב לבנה, כיוון שמסירת השפחה לבעל מילא את אחד מתפקידי האישה הראשית לספק לראש התא המשפחתי בן. מעבר לכך, זכויות הירושה יעברו אף הן לאישה המאמצת, וזה יבטיח את עתידה הכלכלי.
פרשנות > ותקל גבירתה בעיניה

הגר שנכנסה להריון מאברם זילזלה בכבודה של שרי גבירתה: "וַיָּבֹא אֶל הָגָר וַתַּהַר; וַתֵּרֶא כִּי הָרָתָה, וַתֵּקַל גְּבִרְתָּהּ בְּעֵינֶיהָ". על פי הסיפור המובא במדרש, הגר זילזלה בכבוד שרי גבירתה בפני מכרותיה של שרה:
כל תשעים שנה שלא ילדה שרה הייתה ככלה בתוך חופתה והיו מטרוניות באות לשאול בשלומה של שרה. והייתה שרה אומרת להם צאו ושאלו
בשלומה של עלובה. והייתה הגר אומרת להם: שרי גבירתי אין סיתרה כגלויה, נראית צדקת ואינה צדקת; אילו הייתה צדקת ראו כמה שנים שלא נתעברה ואני בלילה אחד נתעברתי.
פרשנות > כעסה של שרי והתעלמות אברם

הזלזול בשרה הביא אותה להתלונן בפני אברם, ולהפנות אליו את כעסה במילים: "חֲמָסִי עָלֶיךָ". השורש ח-מ-ס משמש במקרא בכמה מובנים ביניהם כעס, רצח ועיוות דין. ייתכן שבביטוי זה ביטאה שרי את כעסה על אברהם כי איפשר להיררכיה בבית המשפחה להשתנות. לדעת עדין שטיינזלץ שרה הייתה מוכנה לוותר על אהבתו של אברם אליה, אך לא הייתה מוכנה לקבל את ההפרדה הנפשית. לשיטתו אברם ושרי הם הורי האומה ועל תפקיד זה לא הייתה שרי מוכנה לוותר.
חז"ל היו ערים למצוקתה של שרה והתעלמותו של אברם, ואף ביטאו זאת בפרשנות:
"ותאמר שרי אל אברם חמסי עליך": רבי יודן בשם ר' יהודה בר סימון: חומסני אתה בדברים, למה שאתה שומע בקלוני ושותק?!
בהמשך, המדרש מסביר ששרה כעסה על כך שאברהם התפלל כדי לקבל זרע, ולא כלל אותה בתפילותיו, כדי שגם היא תזכה לפרי בטן.
רמב"ן פירש כי שרה חטאה במעשי העינוי: ”חטאה אמנו בעינוי הזה וגם אברהם בהניחו לעשות כן, ושמע ה' אל עונייה ונתן לה בן שיהא פרא אדם לענות זרע אברהם ושרה בכל מיני העינוי.”
פרשנות > בריחת הגר אל המדבר

לפי המסופר הגר בורחת אל המדבר בכתוב מוצא אותה מלאך ה' "עַל-עֵין הַמַּיִם בַּמִּדְבָּר, עַל-הָעַיִן בְּדֶרֶךְ שׁוּר". הכתוב בסיפור גירוש הגר וישמעאל זהה למקום המצאה בבראשית, כ"א ולכן יש הסוברים כי הגר ברחה אל מדבר באר שבע. רייני סובר כי הגר ברחה למצרים דרך קדש ברנע ומדבר פארן כלומר דרך מערב חצי האי סיני וזאת מול ביצורי הגבול המזרחי עם מצרים.
פרשנות > התגלות מלאך ה'

מלאך ה' מוצא את הגר "עַל-עֵין הַמַּיִם בַּמִּדְבָּר עַל-הָעַיִן בְּדֶרֶךְ שׁוּר". פניית מלאך ה' להגר מעוררת קושי. הרי אם המלאך הוא שליח האל מדוע אינו יודע מאין באה ולאן מועדות פניה?. תשובתה של הגר מעידה על כבוד שהיא רוחשת כלפי גבירתה, אך נראה כי לא יכלה לשאת את התנהגותה של שרה: "מִפְּנֵי שָׂרַי גְּבִרְתִּי אָנֹכִי בֹּרַחַת". השיחה בין הגר למלאך ה' היא חד צדדית. הגר עונה רק על השאלה מאין באה? ואינה עונה על השאלה לאן פניה מועדות. גם לציווי המלאך, הגר אינה עונה: " שׁוּבִי אֶל-גְּבִרְתֵּךְ וְהִתְעַנִּי תַּחַת יָדֶיהָ."
חז"ל למדו כי מעלתה הרוחנית של הגר הייתה גבוהה כי מלאך ה' נגלה אל הגר מספר פעמים:
וימצאה מלאך ה' על עין המים וגו' -- באורחא דחלוצה. ויאמר הגר שפחת שרי -- מתלא אמר: אם אמר לך חד, אוניך דחמר! לא תיחוש. תרין, עביד לך, פרוכי. כך, אברם אמר: הנה שפחתך בידך. המלאך אמר: הגר שפחת שרי. ותאמר: מפני שרי גברתי, אנכי בורחת.
ויאמר לה מלאך ה': שובי אל גברתך והתעני וגו'. ויאמר לה מלאך ה': הרבה וגו' -- כמה מלאכים נזדווגו לה? ר' יוסי בר חנינא אמר: חמשה, בכל מקום שנאמר אמירה מלאך.
רבנן אמר: ארבעה, בכל מקום שנאמר מלאך. אמר רבי חייא: בוא וראה כמה בין ראשונים לאחרונים. מנוח אמר לאשתו (ספר שופטים, פרק י"ג): מות נמות כי אלהים ראינו. והגר שפחת שרי רואה ה' מלאכים בזה אחר זה, ולא נתייראה מהם. אמר רבי חייא: ציפרנן של אבות, ולא כריסן של בנים. אמר רבי יצחק: (משלי לא) צופיה הליכות ביתה בני ביתו של אבינו אברהם צופים היו, והייתה רגילה לראות בהם
פרשנות > התגלות מלאך ה' > הבשורה על הולדת ישמעאל

מלאך ה' נגלה אל הגר ובישר לה כי ירבה את זרעה. המלאך המשיך ובישר לה כי ייוולד לה בן "וְהוּא יִהְיֶה פֶּרֶא אָדָם יָדוֹ בַכֹּל וְיַד כֹּל בּוֹ וְעַל-פְּנֵי כָל-אֶחָיו יִשְׁכֹּן". הגר לא הגיבה על דברי המלאך. ייתכן כי שתי הבשורות על עתיד בנה, שיכנעו אותה לחזור לבית אדוניה.
רש"י פירש את פסוק י"ב: ”פרא אדם - אוהב מדברות לצוד חיות , כמו שכתוב: "וישב במדבר ויהי רבה קשת" (בר' כא , כ). ידו בכל - ליסטיס (שודדים) (ראה ב"ר מה , ט). ויד כל בו - הכל שונאין אותו ומתגרין בו. על (בנוסחנו: ועל) פני כל אחיו ישכן - שיהא זרעו גדול.” לדעת רש"י ישמעאל יהיה עסוק בציד חיות ושוד, מה שיגרום לאנשים לשנוא אותו ואף להתגרות בו. המילים " וְהוּא יִהְיֶה פֶּרֶא אָדָם יָדוֹ בַכֹּל וְיַד כֹּל בּוֹ" עוררו מחלוקת בחז"ל וזאת עולה מדברי המדרש המובא בבראשית רבה: ”והוא יהיה פרא אדם, -רבי יוחנן ורבי שמעון בן לקיש. רבי יוחנן אמר: שהכל יהיו גדלים ביישוב, והוא יהיה גדל במדבר. רבי שמעון בן לקיש אמר: פרא אדם, וודאי שהכל בוזזים ממון, והוא בוזז נפשות.” כלומר רבי יוחנן טוען שישמעאל יהיה לאיש חשוב באזורו, המדבר אך מנגד ר' שמעון בן לקיש טוען כי ישמעאל יהיה שודד ורוצח.
המילה 'פרא' מוזכרת במקרא בהקשרים חיוביים. באיוב וירמיהו נזכר הפרא כשוכן המדבר וכאדם אשר לו אהבה לחופש. כמו כן ההקשרים החיוביים לחי, הבאים לידי ביטוי בברכת יעקב לבניו וברכת משה ולכן אין זה הכרח שההקשר הוא שלילי. יש הטוענים[דרושה הבהרה] כי ישיבתו של ישמעאל במדבר המסופרת בסיפור גירוש הגר וישמעאל בבראשית כ"א מגשימה את הייעוד שבהבטחת ה' להגר בסיפור זה שישמעאל יהיה "פֶּרֶא אָדָם", וישיבתו תהיה ישיבת קבע במדבר.
הגר הודתה לה' במילים ואף כינתה את ה' בשם: "אַתָּה אֵל רֳאִי". באר המים שנגלתה אליה נקראה בשם "בְּאֵר לַחַי רֹאִי". הגר חזרה לבית אדוניה, וילדה את ישמעאל לאברהם. פעמיים ניתן לישמעאל שם, פעם על ידי ה' ופעם אברהם אביו נתן לבנו את השם.
השוואה בין סיפור גירוש הגר וישמעאל לבין סיפור בריחת הגר ולידת ישמעאל > הדמיון בין שני הסיפורים

בשני הסיפורים פעלו אותן דמויות.
שני הסיפורים פותחים בכעסה של שרה ובאיבתה כלפי הגר וישמעאל.
בשני הסיפורים אברהם נענה לדרישותיה של שרה.
בשני הסיפורים הגר עזבה את בית אדוניה.
בשני הסיפורים הגר איבדה את דרכה במדבר.
בשני הסיפורים הגר חוותה התגלות של האל ליד באר מים.
שני הסיפורים מסתיימים בברכת האל להגר על עתיד בנה.
השוואה בין סיפור גירוש הגר וישמעאל לבין סיפור בריחת הגר ולידת ישמעאל > השוני בין שני הסיפורים

בסיפור המובא בבראשית ט"ז הגר התגרתה בשרה וזילזלה בה, שרה עינתה אותה ולכן היא ברחה. בסיפור המובא בבראשית כ"א הגר גורשה עם בנה אל המדבר.
בבראשית ט"ז התעלם אברהם ממצוקת הגר, ואילו בסיפור בבראשית כ"א מוצגות תחושותיו של אברהם: "וַיֵּרַע הַדָּבָר מְאֹד, בְּעֵינֵי אַבְרָהָם, עַל, אוֹדֹת בְּנוֹ".
הגר לא איבדה את דרכה במדבר בסיפור המובא בבראשית ט"ז, אלא רק בסיפור המובא בבראשית כ"א.
רק בבראשית ט"ז הגר ראתה פנים מול פנים את מלאך ה' והוא ניהל איתה דו-שיח. בסיפור המובא בבראשית כ"א הגר רק שמעה את קולו ולא התקיים ביניהם דו-שיח. הגר רק הודתה לו וקראה את שם הבאר על שם ה'.
באפילוג לסיפור המובא בבראשית ט"ז הגר חזרה לבית אדוניה אברהם ושרה, ואילו בסיום הסיפור בבראשית כ"א הגר וישמעאל התיישבו במדבר, ולא חזרו לאברהם ושרה.
בסיפור המובא בבראשית כ"א בולטת העובדה ששמו של ישמעאל אינו מוזכר, אלא רק תיאורים כגון "בן האמה", "הילד" ו-"הנער".
בבראשית ט"ז מכונה האל בשמו המפורש, בעוד שבבראשית כ"א מכונה האל בשם "אלוהים". לפי השערת התעודות, הדבר מעיד על כך שהסיפור בבראשית ט"ז נכתב על ידי המקור היהוויסטי, ואילו הסיפור בבראשית כ"א נכתב על ידי המקור האלוהיסטי.
מתקפת המורדים הסורים (2024)

מתקפת המורדים בסוריה ב-27 בנובמבר 2024 הייתה מתקפת פתע במלחמת האזרחים בסוריה, שבה קבוצות מורדים שונות, בהובלת היאת תחריר א-שאם והצבא הסורי החופשי, כבשו חלקים נכבדים בסוריה, עד שהפילו את בשאר אל-אסד מהשלטון, לאחר למעלה מ־50 שנות שלטון של שושלת אסד.
המתקפה נפתחה עם מבצע "הרתעת התוקפנות" בצפון-מערב סוריה, בעיקר באזורי חלב ואידליב. שלושה ימים לאחר מכן נפתח מבצע "שחר החירות" על ידי "צבא סוריה הלאומי", מיליציה סונית בתמיכה טורקית, נגד צבא סוריה והכוחות הסוריים הדמוקרטיים, תוך מיקוד באזור צפון מחוז חלב בין אל-באב (אנ') לתאדף (אנ'), בתוך אזור מבצע "מגן הפרת". ב-2 בדצמבר 2024 החל מבצע "קרב השיבה" שהחל ב-2 בדצמבר 2024, התרחב לקרב על העיר הבירה, דמשק עד ב-8 בדצמבר הכריזו המורדים באופן רשמי כי הופל משטר אסד.
הישגי המורדים באו על רקע היחלשות בני בריתו של אסד, עם העברת הקשב הרוסי למלחמה באוקראינה ופגיעה משמעותית בצמרת הפיקוד של חזבאללה ובדרג השטח שלו, במהלך מבצע "חיצי הצפון" של צה"ל. המורדים אף זכו לתמיכה ורוח גבית מנשיא טורקיה, רג'פ טאיפ ארדואן, השואף להשיב לביתם את 3.5 מיליון הפליטים הסורים שהתיישבו במדינתו.
רקע

במרץ 2020 הושגה הסכם הפסקת האש בין כוחות אסד למורדים, בתיווך רוסיה וטורקיה. אולם, בסוף 2022, החל ארגון היאת תחריר א-שאם בהתקפות על כוחות אסד. באוקטובר 2024, החל גיוס כוחות בקרב תומכי המשטר באזור חלב, וב-26 בנובמבר 2024, תקפו כוחות המשטר את העיירה אריחא (אנ') שבידי המורדים. במהלך המלחמה הידרדרו יחסי טורקיה–סוריה, והנשיא אסד התנגד לניסיונות הפיוס של נשיא טורקיה, ארדואן. הנשיא הטורקי קיווה כי נורמליזציה של היחסים תסייע בהחזרת הפליטים הסורים שהשתקעו במדינתו, אך אסד דרש קודם את הסגת הכוחות הטורקיים משטח סוריה. במענה לכך, הביע ארדואן תמיכה במורדים. זמן מה לפני המתקפה, צה"ל חיסל את צמרת חזבאללה והשמיד את רוב המערך האווירי של הארגון. הפגיעה האנושה בתומכת המרכזית של אסד, סללה את הדרך למתקפה המתוכננת של המורדים.
המתקפה > מכת פתיחה > נפילת משטר אסד

המורדים בסוריה הודיעו כי השיגו שליטה מלאה בעיר חומס, אחרי שיום קודם נכנסו אליה. תפיסת חומס, צומת דרכים חשוב בין דמשק לים התיכון, ניתקה למעשה את הגישה הקרקעית מהבירה דמשק אל מחוזות החוף טרטוס ולטקיה במערב סוריה, שבהם נמצאו מעוזי העלווים התומכים באסד, ובסיסי חיל האוויר וחיל הים של רוסיה.
לאחר שהמורדים הודיעו כי השתלטו על חומס, הם החלו להסתער על הבירה דמשק. עם כניסת המורדים לבירת סוריה, אלפי מוחים התכנסו בכיכר המרכזית בעיר וקראו לשחרורה ממשטר אסד. על פי קצינים בכירים בצבא הסורי, אסד נמלט. בשעות הלילה נכבשו שדה התעופה של דמשק ובניין הטלוויזיה והרדיו הסורי בידי המורדים. זמן קצר לאחר כניסתם לעיר, המורדים הודיעו כי הפילו את משטרו של בשאר אסד. קצין סורי סיפר לרויטרס כי פיקוד הצבא הסורי עדכן את הקצינים רשמית על נפילת משטרו של אסד. אסד נמלט מסוריה במטוס פרטי. ברשתות החברתיות פורסמו תמונות ותיעודים של המורדים ואנשי אופוזיציה מתוך ארמונו של אסד בדמשק, ומתוך משרדי מפלגת הבעת', מבני הטלוויזיה והרדיו ועוד שורת סמלי שלטון.
בינואר 2025 הודיע נשיא סוריה, אחמד א-שרע שהמתקפה תוכננה במשך 5 שנים טרם פרוץ המתקפה.
תגובות בין-לאומיות

סוריה סוריה: דובר צבא סוריה תיאר את המתקפה כמתקפת טרור וטען כי המורדים מכוונים את התקיפות לכפרים ועיירות.
מפלגת הבריגדה הסורית: המפלגה קראה לכל הדרוזים המשרתים בצבא סוריה לערוק ולחזור הביתה לא-סווידא. המפלגה גם קוראת למורדים לגלות רחמים כלפי החיילים השבויים שהם דרוזים.
הצבא הסורי החופשי הצבא הסורי החופשי: חסן עבד אל-ע'ני, דובר קואליציית המורדים בסוריה, הצהיר כי מטרת המבצע היא לשחרר את אדמותיהם הכבושות מידי כוחות אסד והמיליציות האיראניות, וליצור סביבה בטוחה לעקורים כדי שיוכלו לחזור לעריהם ולכפריהם.
טורקיה טורקיה: שר החוץ הטורקי נשא נאום ובו אמר כי התקיפות של צבא סוריה פוגעות בהסכם הפסקת האש שנחתם בשנת 2020 ואמר שהלחימה מובילה להסלמה לא רצויה באזור. ארדואן בנאומו ב-24 בדצמבר 2024 אמר: "בהחלט ייתכן שאידליב, חלב, חמה, דמשק וא-רקה יהפכו למחוזות שלנו כמו אנטפ, האטיי ואורפה".
ישראל ישראל: בעקבות נפילת משטר אסד, צה"ל פרס כוחות בתוך אזור החיץ בגבול ישראל-סוריה, וכבש את החרמון הסורי.
רוסיה רוסיה: הדובר הנשיאותי דמיטרי פסקוב כינה את המתקפה "הפרה של ריבונות סוריה באזור זה". שר החוץ של רוסיה סרגיי לברוב אמר כי "אין לאפשר למחבלים להמשיך ולהשתלט על שטחים בסוריה". הוא גם קרא לראשונה ל"משא ומתן בין ממשלת סוריה לבין האופוזיציה החוקית".
איראן איראן: ראש משמרות המהפכה האשים שהמורדים עובדים עבור ישראל וקרא למתקפה "מתקפת טרור". בשיחה בין אסד ונשיא אירן פזשכיאן, אמר הנשיא האירני כי איראן התנגדה לכל הניסיונות לפגוע באחדות ויציבות סוריה, והבהיר כי ארצו מוכנה "להעניק את כל צורות הסיוע והתמיכה לסוריה כדי לחסל את הטרור". בהמשך דיווח הניו יורק טיימס כי היאת תחריר א-שאם שלחו לאיראן מסר דיפלומטי, שלפיו המורדים יגנו על האתרים והמיעוטים השיעים – בתמורה לכך שאיראן לא תשלח את כוחותיה להילחם נגדם. לפי הגורמים, איראן בתמורה ביקשה שהמורדים יאפשרו לכוחותיה מעבר בטוח אל מחוץ לסוריה. בבלומברג דווח כי אסד פנה לארצות הברית וניסה "לסגור עסקה": נשיא סוריה הציע לקטוע את כל הקשרים עם איראן וחזבאללה בתמורה לסיוע להישארותו בשלטון.
סנטקום, פיקוד מרכז של ארצות הברית, הודיע כי ביצע גל של 75 תקיפות נגד שורה של יעדים ומטרות של ארגון הטרור דאעש בעומק סוריה.
המזכיר הכללי של האומות המאוחדות אנטוניו גוטרש קרא לסיום הלחימה בסוריה.